b'\n_START_ARTICLE_\nVirkkuukoukku\n_START_PARAGRAPH_\nVirkkuukoukku (my\xc3\xb6s virkkauskoukku) on noin 15 cm pitk\xc3\xa4 puikko, jonka toisessa p\xc3\xa4\xc3\xa4ss\xc3\xa4 on koukku. Yleens\xc3\xa4 koukuissa on puoliv\xc3\xa4liss\xc3\xa4 levennys paremman otteen saamiseksi. Virkkuukoukkua k\xc3\xa4ytet\xc3\xa4\xc3\xa4n virkkaamiseen. Koukkuja on saatavilla monia eri kokoja, pienimm\xc3\xa4t ovat kooltaan 0,6 ja suurimmat 15. Koko ilmaisee koukun paksuutta millimetrein\xc3\xa4. Yleens\xc3\xa4 pienimm\xc3\xa4t virkkuukoukut valmistetaan alumiinista, mutta isommat (yli 5) valmistetaan yleens\xc3\xa4 muovista. Nyky\xc3\xa4\xc3\xa4n on saatavilla my\xc3\xb6s puu- ja bambukoukkuja. Bambukoukut on valmistettu hienosyisest\xc3\xa4 bambusta ja ovat hyvin kevyit\xc3\xa4. Bambukoukkuja on saatavilla rajoitettuja kokoja 3,5 mm:st\xc3\xa4 6 mm:iin. Puiset koukut on usein valmistettu k\xc3\xa4sity\xc3\xb6n\xc3\xa4 erilaisista kovista puulajeista, ja ne ovat usein koristeellisia. Puisissa koukuissa koot alkavat 3,5 mm:st\xc3\xa4 yl\xc3\xb6sp\xc3\xa4in._NEWLINE_Euroopan ulkopuolella valmistetuissa koukuissa kokomerkinn\xc3\xa4t ovat erilaisia kuin Euroopassa valmistetuissa koukuissa. Esimerkiksi Yhdysvalloissa k\xc3\xa4ytet\xc3\xa4\xc3\xa4n kirjaimia numeroiden sijaan ja englantilaiset numerot kulkevat vastakkaiseen suuntaan.\n_START_SECTION_\nKoukkuamiskoukku\n_START_PARAGRAPH_\nKoukkuamiskoukku muistuttaa muuten virkkuukoukkua, paitsi ett\xc3\xa4 se on pitempi ja siin\xc3\xa4 on toisessa p\xc3\xa4\xc3\xa4ss\xc3\xa4 este, joka est\xc3\xa4\xc3\xa4 silmukoiden putoamisen. Koukkuamiskoukkuja on my\xc3\xb6s kaksip\xc3\xa4isi\xc3\xa4 malleja, jotka muistuttavat py\xc3\xb6r\xc3\xb6neulepuikkoa, jossa vaijerin molemmissa p\xc3\xa4iss\xc3\xa4 on virkkuukoukut. Koukkuamiskoukkua k\xc3\xa4ytet\xc3\xa4\xc3\xa4n koukkuamiseen, jota kutsutaan my\xc3\xb6s tunisialaiseksi virkkaukseksi tai kaksisuuntaiseksi virkkaukseksi.'